समुन्दरै दे कण्ढै मामलपुरम् नगर इच बडी चैह्ल पैह्ल ही। घर 2 अम्बें दे पत्तरें ते नारियल दे तोरण बने दे हे। थायें 2 सिंह धुजा झुल्लै दी ही ते रंग बरंगियां झंडियां नगरै दा शलैपा बधा दियां हियां। गलियें बजारें च भान्ति 2 दे चौक पूरे दे हे ते उन्दे च रथ हाथी घोड़े नगर द्वार ते बेल बूटे चित्तरे दे हे। ओ बड़े गै शैल ते सुहामें लग्गा दे हे। बड्डले कोला गै जनानियां मर्द ञ्याणें स्याने ते कुड़िया जागत शैल 2 सुच्चे टल्ले लाइयै, बन्दे-गैह्ने पाइयै ते सज्जी-धज्जियै घरें दे दरोआजै चबूतरें, गलियें बजारें च जुंडियां बन्नियै खड़ोते दे हे। जित्थे दिक्खो उत्थैं गै तूतियां बज्जा दियां हियां। सारा वातावरण मांगलिक बाजें दी धुने कन्ने गूंजा दा हा। बाजें दे सुरें च गै लोकें दा रौला रप्पा बी सुनचोआ दा हा। कांची दा चक्करवर्ती टुरी पेदे न, अद्धा रस्ता लंघी बी आये दे न। चक्करवर्ती कन्ने उन्दी राजकमारी कुन्दवी देवी बी आवा दी ऐ।